
Сыбайлас жемқорлық – мемлекеттің тұрақты дамуына, қоғамның әл-ауқатына және азаматтардың құқықтары мен заңды мүдделеріне елеулі қауіп төндіретін келеңсіз құбылыс. Ол әділдік қағидатын әлсіретіп, мемлекеттік институттарға деген қоғамдық сенімге сызат түсіреді. Сондықтан сыбайлас жемқорлыққа қарсы іс-қимыл – құқықтық мемлекет құрудың, заң үстемдігін қамтамасыз етудің және елдің орнықты дамуының басты шарттарының бірі.
Қазақстан Республикасының Конституциясында мемлекетіміздің ең қымбат қазынасы – адам, оның өмірі, құқықтары мен бостандықтары екені айқын көрсетілген. Осы конституциялық қағидатты толық жүзеге асырудың маңызды алғышарты – заңның үстемдігін қамтамасыз ету және қоғамда адалдық пен әділдік құндылықтарын орнықтыру.
Осы бағытта қабылданған «Сыбайлас жемқорлыққа қарсы іс-қимыл туралы» Қазақстан Республикасының Заңы мемлекеттік органдардың, ұйымдардың және азаматтардың ортақ жауапкершілігін айқындап, сыбайлас жемқорлықтың алдын алу тетіктерін белгілейді. Заңның негізгі мақсаты – сыбайлас жемқорлықтың себептері мен жағдайларын жою, азаматтардың құқықтарын қорғау, қоғамда заңдылық пен ашықтық қағидаттарын нығайту.
Мемлекет басшысы Қасым-Жомарт Тоқаев «Заң мен Тәртіп» қағидатын мемлекеттік саясаттың басты басымдығы ретінде айқындап келеді. Президент атап өткендей, әділетті қоғам құру – әр азаматтың заңға құрметімен, адал еңбегімен және жоғары жауапкершілігімен тікелей байланысты. Бұл ұстаным бүгінгі таңда елімізде жүргізіліп жатқан реформалардың өзегіне айналды.
Сыбайлас жемқорлыққа қарсы мәдениет – заң талаптарын білумен ғана шектелмейтін, ол – адамның ішкі ұстанымы, азаматтық жауапкершілігі мен ар-ождан өлшемі. Адалдықты өмірлік қағидаға айналдырған қоғамда заң бұзушылыққа орын болмайды. Сондықтан жас ұрпақтың бойына әділдік, парасаттылық, еңбекқорлық және отансүйгіштік қасиеттерін сіңіру – баршамыздың ортақ міндетіміз.
Ауданымызда сыбайлас жемқорлықтың алдын алу бағытында жүйелі профилактикалық жұмыстар жүргізілуде. Мемлекеттік қызметшілер арасында құқықтық оқыту іс-шаралары, түсіндіру кездесулері, семинарлар мен дөңгелек үстелдер ұйымдастырылып, Әдеп кодексінің талаптарын сақтау, мемлекеттік қызметтің ашықтығы мен жариялылығын қамтамасыз ету мәселелеріне ерекше көңіл бөлінуде. Сонымен қатар тұрғындардың құқықтық сауаттылығын арттыруға бағытталған ақпараттық-түсіндіру жұмыстары тұрақты түрде жүзеге асырылып келеді.
Бүгінде қоғамның жемқорлыққа деген көзқарасын өзгерту – ең маңызды міндеттердің бірі. Өйткені сыбайлас жемқорлыққа төзбеушілік ең алдымен әр адамның санасында қалыптасуы тиіс. Заңды құрметтеу, мемлекет мүлкіне жанашырлықпен қарау, қызметтік міндетті адал атқару және әділ шешім қабылдау – қоғамның өркендеуіне бастайтын басты құндылықтар.


Аягөз ауданы әкімі А.Нұғымаров

